POROČILO KOMISIJE EVROPSKEMU PARLAMENTU IN SVETU

V skladu z določbami člena 43 Uredbe (EU) št. 1306/2013 prejemki, ki izhajajo iz finančnih popravkov na podlagi sklepov o potrditvi obračunov in skladnosti ter iz nepravilnosti, predstavljajo namenske prejemke za financiranje odhodkov EKJS.

Evropski parlament je 18. decembra 2020 sprejel splošni proračun Evropske unije za leto 2021. Proračun za Evropski kmetijski jamstveni sklad (EKJS) znaša 40 368 milijonov EUR v odobritvah za prevzem obveznosti in 40 354 milijonov EUR v odobritvah plačil. Razlog za različna zneska za obe vrsti odobritev je uporaba diferenciranih sredstev za nekatere ukrepe, ki jih neposredno izvaja Komisija. Ta se v glavnem nanašajo na ukrepe za promocijo kmetijskih proizvodov ter strategijo, usklajevanje in revizijo politike.

Začasna poraba odobritev EKJS do 30. aprila 2021

Z namenskimi prejemki se lahko v skladu s temi določbami krijejo potrebe po financiranju vseh odhodkov EKJS. Kakršen koli del prejemkov, ki se v proračunskem letu ne porabi, se samodejno prenese v naslednje proračunsko leto .

Proračun EKJS za leto 2021 vključuje:

·najnovejše ocene Komisije o potrebah po financiranju tržnih ukrepov in neposrednih plačil

·in ocene namenskih prejemkov, ki bodo zbrani med proračunskim letom.

Komisija je v predlogu proračunskih odobritev EKJS za leto 2021 upoštevala skupne pričakovane namenske prejemke. Vendar je raven potrebnih odobritev za prevzem obveznosti presegla posebno zgornjo mejo za EKJS za leto 2021, določeno v večletnem finančnem okviru za obdobje 2021−2027. Zato je morala Komisija določiti prilagoditveno stopnjo v okviru finančne discipline, ki se uporablja za neposredna plačila, da bi odobritve EKJS upoštevale neto zneske EKJS. Proračunski organ je sprejel proračun EKJS za leto 2021, v katerem je upošteval pričakovane namenske prejemke.

Ob pripravi proračuna za leto 2021 so razpoložljivi namenski prejemki po ocenah Komisije znašali 619 milijonov EUR. Ker prenos iz leta 2020 v leto 2021 ni bil pričakovan, je bilo ocenjeno, da bo celoten znesek zbran v proračunskem letu. Komisija je te ocenjene prejemke namenila shemi osnovnega plačila (postavka 08 02 05 04). Vsota odobrenih sredstev in namenskih prejemkov za to shemo znaša 14 791 milijonov EUR.

V Prilogi k temu poročilu sta predstavljena začasno izvrševanje proračuna za leto 2021 in njegova primerjava s pričakovanim profilom odhodkov.

3.Pripombe k začasnemu izvrševanju proračuna EKJS za leto 2021

V Prilogi k temu poročilu je predstavljeno začasno izvrševanje proračuna za obdobje od 16. oktobra 2020 do 30. aprila 2021.

Stopnja izvrševanja se primerja s profilom odhodkov iz sistema zgodnjega opozarjanja, ki se izvaja v skladu s členom 28 Uredbe (EU) št. 1306/2013.

3.1.Tržni ukrepi

Poraba odobritev za intervencije na kmetijskih trgih je nekoliko nižja (–3,3 odstotne točke) od profila porabe.

Odhodki za POSEI in manjše Egejske otoke (brez neposrednih plačil) (08 02 03 01) so glede na profil odhodkov za 10,3 milijona EUR (–4,6 odstotne točke) nižji od pričakovanih konec aprila. Vendar se do konca proračunskega leta pričakuje polno izvrševanje, pri čemer je treba upoštevati tudi izvrševanje v prejšnjih letih.

Izvajanje ukrepov za promocijo kmetijskih proizvodov (08 02 03 02) kaže odstopanje za –10,0 odstotne točke (–8,6 milijona EUR) od profila porabe.

Za proračunski člen 08 02 03 04 (Sheme šolske prehrane) je izvrševanje konec aprila 2021 približno za 29,5 milijona EUR (–14,4 odstotne točke) zaostajalo za profilom. Do konca proračunskega leta se pričakuje premajhna poraba, predvsem zaradi nenehnih učinkov pandemije COVID na izvajanje te sheme.

Doslej prijavljeni odhodki za sadje in zelenjavo (08 02 03 06) so za 26,0 milijona EUR (–3,0 odstotne točke) nižji od profila odhodkov. Na podlagi trenutnih napovedi držav članic, ki so višje od zadnjega triletnega povprečja, se pričakuje polno izvrševanje proračuna za leto 2021.

Prijavljeni odhodki za ukrepe javnega in zasebnega skladiščenja (08 02 03 10) presegajo profil za +57,4 odstotne točke (+5,2 milijona EUR). Nanašajo se predvsem na pomoč za zasebno skladiščenje oljčnega olja, sprejeto v letih 2019 in 2020: države članice so za proračunsko leto 2021 prijavile neporavnana plačila v skupnem znesku 28,1 milijona EUR. Ker se je prej pričakovalo, da bo večina teh odhodkov nastala leta 2020, niso bili vključeni v proračun za leto 2021. Iz proračunske postavke 08 02 03 04 (Sheme šolske prehrane) je bilo prerazporejenih 25,5 milijona EUR.

3.2.Neposredna plačila

Poraba odobritev za neposredna plačila je na splošno v skladu s profilom porabe. Do konca aprila 2021 so države članice za ta proračunski člen prijavile skupno 35,5 milijarde EUR.

Odhodki za shemo enotnega plačila na površino (08 02 05 02), plačilo za kmetijske prakse, ki ugodno vplivajo na podnebje in okolje (08 02 05 05) in shemo prostovoljne vezane podpore (08 02 05 09) ustrezajo profilu porabe.